ས་སུ་བཏང་བ་མང་ངོ༌།།
འདི་སྐབས་བཞིན་ལུང་བྱང་གཞན་མང་པོར་ཡང་། རྒྱལ་པོའི་གདུང་རབས་
དྲུག་བདུན་འདས་ནས་བོད་ཐམས་ཅད་ལོ་ཙཱ་བར་གྲགས་པས་རྒྱ་བལ་དུ་ཐགས་བྲན་
པ་བཞིན་རྒྱུགས།
ཐམས་ཅད་རང་གི་ཆེ་བ་འདོད་ཅིང་ཆགས་སྡང་འགྲན་སེམས་རླུང་
ལྟར་འཚུབས། རྒྱ་གར་གྱི་པཎྜི་ཏ་གསེར་འདོད་པ་དག་གིས་བོད་ན་ཆོས་གང་ལ་
དགའ་བའི་འདོད་པ་དང་བསྟུན་ནས་བཅོས་སླད་བྱེད། སྡེ་སྣོད་གསུམ་སོགས་སྔགས་
མཚན་ཉིད་ཡོངས་གྲགས་རྣམས་ནི་ད་ལྟ་བསྒྱུར་ཟིན། རྒྱུད་མན་ངག་ཁྱད་པར་ཅན་
རྣམས་ནི་ཨོ་རྒྱན་སོགས་མཁའ་འགྲོའི་གསང་མཛོད་རྣམས་སུ་བཞུགས་པས།
སྐྱེས་ཆེན་དམ་པ་གྲུབ་ཐོབ་རེ་རེ་ཙམ་མིན་པས་མི་ཐོན། རྡོ་རྗེ་གདན་དུ་ནི་ཡུད་ཙམ་
རེ་ལས་ཚད་པས་མི་ཚུགས། རྒྱ་གར་ཤར་ཕྱོགས་དང་ཁ་ཆེ་བལ་ཡུལ་རྣམས་སུ་
ཆུ་ལྟར་ཉུལ་ཞིང། འགྱུར་ཟིན་རྣམས་ལ་རྒྱུད་ཁུངས་བཅོས་མ་རེ་བྱས་ཏེ། མན་ངག་
ཅུང་ཟད་རེ་ལ་འདྲ་མིན་མང་དུ་བཅོས་ཤིང་རྒྱུད་པ་གང་ལེགས་ནས་འདྲེན།
བོད་རྣམས་རྨོངས་ལ་གསར་ངས་ཆེ་བས་རྒྱུ་མཚན་ནི་མི་རིག །རང་རང་གི་ལོ་ཙཱའི་
ཁ་འཛིན་དང་ཕྱོགས་རིས་བྱེད་ཅིང༌། མདོར་ན་མི་གཞན་དང་མི་འདྲ་བའི་ཆོས་ཤིག་
ལ་གཙོ་བོར་བྱེད་པ་མང་པོ་འབྱུང༌། ཞེས་གསུངས།
513

གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

ཡང་། སྣ་ཐག་སས་བྱས་ཧོར་དམག་བོད་དུ་འོང༌།།
ཞེས་པ་ནི་བཀའ་ཐང་གཅིག་པུར་མ་ཟད་གཏེར་ལུང་གཞན་མང་པོར་ཡང་
སྣང་བ་དང༌། གུ་རུ་ཉིད་ལྷོ་ནུབ་ཏུ་གཤེགས་པའི་ལམ་ཞོར་དུ་གཙང་རི་བོ་གླང་རུའི་
མདུན་དུ་ཕེབས་ཚེ། ས་ཕྱོགས་འདིར་མ་འོངས་པ་ན་ས་ཞེས་བྱ་བའི་གཙུག་ལག་
ཁང་དང་། འཇམ་དབྱངས་ཀྱི་སྤྲུལ་པ་བདུན་བརྒྱུད་ཀྱིས་སངས་རྒྱས་ཀྱི་བསྟན་པ་
དར་བར་བྱེད་པ་འབྱུང་སྟེ། ཕུང་བྱེད་ཧོར་གྱི་སྣ་དྲངས་པས། བོད་སྤྱི་ལ་ནི་དྲིན་དུ་
ཆེ་བ་རང་མི་འོང། ཞེས་གསུངས་ཚུལ་རྣམ་ཐར་ཕལ་ཆེར་ལ་སྣང་མོད་ལགས།
ལར་ཡང་། ལུང་བསྟན་ཡོད་ཚད་ཨོ་རྒྱན་གྱི་གསུང་ཡིན་པའི་ངེས་པ་མི་
འབྱུང་ཚེ། གཏེར་རྫུས་སོགས་ཀྱི་སྐྱོན་མཐོང་བ་ལ་བརྟེན་ནས་གུ་རུའི་གསུང་ལྷད་
མེད་དང་གཏེར་ཆོས་དྲི་མེད་ཐམས་ཅད་ལ་ལོག་ལྟ་དང་སྐུར་འདེབས་བྱས་ན་ཆོས་སྤོང་
གི་ལས་ཆེན་པོར་འགྱུར་བ་ཡང་ཤེས་དགོས་མོད་ཀྱི།
བཀའ་ཐང་ན།
དེ་བཞིན་དུས་གཅིག་གཏེར་སྟོན་གཉིས་མི་འབྱུང༌།།
ཞེས་དང། དེའི་སྒྲུབ་བྱེད་རྒྱབ་སྐྱོར་དུ།
གཅན་གཟན་རྒྱལ་པོ་གངས་ཀྱི་སེང་གེ་གཅིག།
འདབ་ཆགས་རྒྱལ་པོ་མཁའ་ལྡིང་ཁྱུང་ཆེན་གཅིག།
མེ་ཏོག་རྒྱལ་པོ་ཨུ་དུམ་ཝཱ་ར་གཅིག།
514

སློབ་དཔོན་རིན་པོ་ཆེ་པདྨའི་རྣམ་ཐར་ཆེན་མོ་ལས་བརྩམས་ཏེ་དྲི་བའི་ལན་ངེས་དོན་གསལ་བྱེད།

ཅེས་སོགས་མང་པོར་བཤད་སྣང་བ་དེ་དག་ཀྱང༌། ཨོ་རྒྱན་གྱི་གསུང་དུ་
མི་བཞེད་དེ། དུས་གཅིག་ལ་གཏེར་སྟོན་གཉིས་ཙམ་དུ་མ་ཟད་བཞི་ལྔ་ཙམ་དུས་
མཉམ་དུ་བྱོན་པ་ཡང་བྱུང་འདུག་པ། དེ་དག་ཀྱང་ལ་ལ་ནི་གཅིག་གྲོགས་གཅིག་
ཕན་རྟེན་འབྲེལ་འགྲིག་པོ་ཡང་བྱུང༌། འགའ་ཞིག་ནི་ཐུགས་མི་མཐུན་པ་ཆགས་
སྡང་གི་རྣམ་པ་བྱེད་པ་ཡང་བྱུང་འདུག་པས་དེ་རིགས་ལ་ལས་ལུང་བསྟན་བཅོས་
བསྒྱུར་བྱས་ཡོད་པ་ཡང་སྲིད་པས་ན། རྙིང་མ་བ་རྣམས་ཀྱིས་ཀྱང་རྨོངས་ཞེན་
གཅིག་པུས་ནི་ཆོག་པར་མི་འགྱུར་རོ།།
མདོར་བསྡུ་ན། ཆོས་བརྒྱུད་གཞན་གྱི་བཤེས་གཉེན་ཀུན་སློང་གི་རང་རྒྱུད་
ཁེངས་པ་དག་གིས་གསང་སྔགས་རྙིང་མ་དང་རྫོགས་ཆེན་ཡིན་ནོ་ཅོག་ཆོས་མིན་དུ་
བསྒྲུབས་པ་དང༌། གཏེར་མའི་མིང་ཐོགས་ཚད་ས་ཆོས་རྡོ་ཆོས་འདྲེ་ཆོས་ཟོག་ཆོས་
སུ་བསྙད་པ་དང་རྙིང་མ་བར་ཁས་འཆེ་བ་དག་ཀྱང་རང་གི་ཆོས་ཀྱི་གོ་རྟོགས་གཏན་མ་
འཇགས་ཤིང༌། བསྐྱེད་རྫོགས་ཀྱི་ཉམས་ལེན་ཡིད་ཀྱི་རྒུ་ལའང་མེད་བཞིན་ངེད་ཅག་
གསང་སྔགས་པ་ཡིན་ཞེས། ཤ་ཆང་བུད་མེད་དང་གྲོང་ཆོག་ལ་མི་ཚེ་ལྷན་དུ་སྐྱེལ་བ་
ལ་རྙིང་མ་བ་དང་ཨོ་རྒྱན་གུ་རུའི་ཆོས་བརྒྱུད་དུ་རློམ་པ་སོགས། རང་གཞན་སུ་ལ་
བལྟས་ཀྱང་བསྟན་པའི་སྙིགས་མ་ལ་བབས་པའི་རང་ཚུལ་མངོན་སུམ་དུ་གསལ་བར་
གྱུར་པ་འདི་ནི་ཡིད་ཕམ་ཞིང་སྐྱོ་བ་ལས་གཞན་པའི་ཐབས་ཀྱིས་དབེན་མོད་ཅིང༌།
གཞན་ཡང་ཉིད་ཀྱིས་གསུངས་པ་བཞིན་དུ། རང་ཉིད་ཀྱིས་མ་གོ་མ་ཤེས་པའི་རྒྱབ་
515

༼ག༽ གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

གནོན་དུ། རྣམ་ཐར་གཅིག་ན་གྲུབ་ཐོབ་མིན་ཟེར་བ་སོགས་ཟོམ་འགྲོས་སུ་བྱེད་པ་
མང་ཡང་། སྤྱིར་ནི་སངས་རྒྱས་ཀྱི་ཡོན་ཏན་བ་སྤུའི་ཁུང་གཅིག་ལའང་སོ་སོ་སྐྱེ་བོས་
ཚད་གཟུང་བར་ག་ལ་ནུས་ཤིང་བསམ་གྱིས་མི་ཁྱབ་མོད། བྱེ་བྲག་ཏུ་རྣམ་ཐར་གཅིག་
པར་སྟོན་པ་ཡང་གདུལ་བྱའི་སྐལ་བ་དེ་ལ་གང་འཚམས་པར་སྣང་བ་ལས། མཐའ་
གཅིག་ཏུ་ངེས་བཟུང་ག་ལ་རུང་སྟེ། ཇི་ལྟར་རྒྱལ་བ་མ་ཕམ་པ་སྐུ་ཚད་ཁྲུ་བརྒྱད་ཅུ་
སོགས་སུ་བསྟན་ལ། དེ་བཞིན་གཤེགས་པ་སྐར་མའི་རྒྱལ་པོ་སྐུ་ཚོན་གང་བར་བསྟན་
པ་དང། བདེར་གཤེགས་ཚེ་དཔག་མེད་པ་སྐུ་ཚེ་ལོ་བྱེ་བ་འབུམ་དུ་བཞུགས་ལ།
བདེར་གཤེགས་ཚོགས་ཅན་གཙོ་བོ་ཉིན་གཅིག་གི་སྐུ་ཚེར་སྣང་བ་དེ་དག་ཀྱང༌།
སངས་རྒྱས་དེ་དག་ལ་ཕལ་བ་ལྟར་ཚེ་རིང་ཐུང་དང་བསོད་ནམས་ཆེ་ཆུང་སོགས་ཡོད་
པ་ག་ལ་ཡིན་ཡང་། གདུལ་བྱ་ཐ་དད་ཀྱི་སྐལ་ངོའི་ཁྱད་པར་དག་གི་མཐུས་དེ་ལྟར་
སྣང་མོད། འོ་སྐོལ་གྱི་སྟོན་པ་ལ་ཡང་ཐུན་མོང་བ་དང་ཉན་ཐོས་ཐེག་དམན་པ་དང་
བྱང་སེམས་ཐེག་ཆེན་པ་རྣམས་ཀྱིས་རང་རང་གི་རྒྱུད་ཚོད་དང་མཐུན་པའི་སྐུ་ཆེ་བའི་
ཡོན་ཏན་གྱི་མཐོང་ཚུལ་རིམ་པ་བཞིན་མཐོང་ལ། ལྷས་བྱིན་དང་མུ་སྟེགས་པ་སོགས་
ཀྱིས་ནི་ལོག་པར་རྟོག་པ་འབའ་ཞིག་ལས་གཞན་པ་ཅི་ཡང་མ་མཐོང་བ་དེ་སངས་རྒྱས་
ལ་ཡོན་ཏན་གྱི་ཁྱད་པར་ཡོད་པ་མིན་རུང་། གང་ཟག་སོ་སོའི་རང་སྣང་ཡིན་པ་ལྟར།
སློབ་དཔོན་པདྨ་ཡང་སྐྱོན་བྲལ་ཡོན་ཏན་ཀུན་རྫོགས་མཆོག་གི་སྤྲུལ་པའི་སྐུར་བྱོན་
པ་ལ་ཨ་འཐས་རྟག་པར་འཛིན་པའི་ཡུལ་དུ་མ་གྱུར་མོད་ཀྱང༌། གདུལ་བྱ་དང་
516

སློབ་དཔོན་རིན་པོ་ཆེ་པདྨའི་རྣམ་ཐར་ཆེན་མོ་ལས་བརྩམས་ཏེ་དྲི་བའི་ལན་ངེས་དོན་གསལ་བྱེད།

འདུལ་ཐབས་ཀྱི་བྱེ་བྲག་ལས་སྐུ་མངལ་སྐྱེས་དང་བརྫུས་སྐྱེས་ཀྱི་འདོད་ཚུལ་དང༌།
རྒྱ་གར་གྱི་ཡུལ་དུ་མཚན་དང་མཛད་པའི་རྣམ་གྲངས་མཐུན་མི་མཐུན་ཇི་སྙེད་དང༌།
བོད་ཡུལ་དུ་ཡང་བཞུགས་ཡུན་རིང་ཐུང་གི་ཁྱད་པར་སོགས་ལ་མཐའ་གཅིག་ཏུ་
ཞེན་ཅིང་རྩོད་པར་བྱེད་པ་ནི་ངལ་བའི་རྒྱུ་དང་བླུན་པའི་རྟགས་ལས་གཞན་མི་འབྱུང་
ཕྱིར་བསམ་གྱིས་མི་ཁྱབ་པའི་གནས་དང་ཚུལ་རྣམས་བློའི་ར་བར་ཤོང་དགོས་པ་
ཉིད་དང༌། ངེས་པའི་སྙིང་པོར་སློབ་དཔོན་ཆེན་པོ་ཉིད་ཀྱིས་གསུངས་པའི་ཞལ་
ཆེམས་རིན་ཆེན་གསེར་ཕྲེང་ལས།
པད་འབྱུང་བདག་གིས་བོད་ཀྱི་དོན་དུ་འོངས།།
རྫུ་འཕྲུལ་བཀོད་པས་གདུག་པ་མ་ལུས་བཏུལ།།
ལས་ཅན་མང་པོ་སྨིན་གྲོལ་ལམ་ལ་བཀོད།།
གཏེར་ཆོས་ཟབ་མོས་བོད་ཁམས་གྲུབ་ཐོབ་བཀང༌།།
ལ་ལུང་རི་བྲག་ས་གཞི་རྟ་མིག་གང༌།།
ལུས་པ་མེད་པར་སྒྲུབ་གནས་བྱིན་གྱིས་རློབས།།
བོད་ཁམས་ཡུན་དུ་བདེ་ཐབས་རྟེན་འབྲེལ་བགྱིས།།
སྤྲུལ་པ་རྒྱུན་ཆད་མེད་པས་འགྲོ་བ་བསྐྱངས།།
བོད་ལ་དྲིན་ཆེར་བྱས་ཏེ་དྲིན་མི་དྲན།།
ཞེས་སོགས་དང༌།
517

གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

མ་འོངས་དུས་ན་མ་རུངས་ལོག་ལྟ་ཅན།།
བསམ་མེད་རིག་བཅོས་ཅན་གྱི་མཁས་རློམ་དང༌།།
རང་བསྟོད་གཞན་ལ་སྨོད་པའི་གཏམ་འཆལ་འགའ།།
པདྨ་ང་ཡིས་བོད་དུ་ཡུན་མ་བསྡད།།
ལ་ལས་ཟླ་གཅིག་ལ་ལས་ཟླ་བ་ཕྱེད།།
ཁ་ཅིག་ལ་ལས་བཅུ་ཡི་ཞག་གྲངས་ལ།།
གསེར་གྱི་རྫོངས་བཏབ་ཨོ་རྒྱན་ལོག་ཅེས་ཟེར།།
དེ་ལྟར་མ་ལག་བརྒྱ་དང་བཅུ་གཅིག་བཞུགས།།
བོད་ཡུལ་མཐའ་དབུས་ལུང་གསུམ་འདོམ་གང་ཡང༌།།
ཨོ་རྒྱན་ང་ཡི་ཞབས་ཀྱིས་མ་བཅགས་མེད།།
བོད་ཁམས་ཐུགས་རྗེས་ཡུན་དུ་བསྐྱངས་མ་བསྐྱངས།།
བསམ་ཤེས་ཡོད་ན་ཡིད་ཆེས་དེ་ལ་གྱིས།།
སོགས་དང༌།
མ་འོངས་དུས་ན་བླུན་པོ་དྲེགས་ལྡན་འགའ།།
པདྨ་འབྱུང་གནས་ཆུང་བས་བོད་ཡུལ་འོངས།།
པད་འབྱུང་ཆེ་བས་བོད་དུ་མ་བྱོན་སྨྲ།།
ཆེ་ཆུང་མེད་དོ་ངོ་བོ་ང་རང་ཡིན།།
518

སློབ་དཔོན་རིན་པོ་ཆེ་པདྨའི་རྣམ་ཐར་ཆེན་མོ་ལས་བརྩམས་ཏེ་དྲི་བའི་ལན་ངེས་དོན་གསལ་བྱེད།

ལོག་ལྟ་ཅན་རྣམས་ཅི་སྨྲ་དབང་ཆེར་གྱིས།།
དད་གུས་ཡོད་རྣམས་རྒྱུན་དུ་གསོལ་བ་ཐོབ།།
བྱིན་རླབས་འབྱུང་ངོ་བོད་འབངས་རྗེས་འཇུག་རྣམས།།
ཞེས་གསུངས་པ་ཉིད་ལ་བདག་ཅག་བློ་ཐག་གཅོད་གུས་ལགས།
༈ དེ་ལྟར་དྲི་ཡིག་འདིར་ལེ་ཚན་མང་པོ་ཞིག་འདུག་པ་ལ་ལ་ནི་ཡང་ཡང་
ལྡབ་སྐོར་དུ་འདུག་པ་རྣམས་གཅིག་ཏུ་བསྡུས། ལ་ལ་ཡི་གེ་འཆུགས་པའི་སྐྱོན་དང༌།
འགའ་ཞིག་བཀའ་ཐང་ལ་གང་ཟག་བླུན་པོས་ལྷདཀྱིས་བསླད་པ་རྣམས་ལ་ནི་མན་དང་
དཀྲོལ་ཆའི་ཡུལ་དུ་མ་གྱུར་པས་བཞག་ཅིང། རང་གིས་ཇི་ཙམ་དཔྱད་བཟོད་པ་
དག་ལ་ཡིན་ལུགས་ཇི་ལྟ་བའི་ལན་དྲང་པོར་ཕུལ་བ་ལགས་ཤིང། སྡེ་སྣོད་གསུམ་
དང་ཁྱད་པར་འདུལ་ལུང་སྡེ་བཞི་སོགས་ཀྱི་ངོ་བོ་ངེས་ཚིག་དབྱེ་བ་ཞིབ་རྒྱས་གནང་བ་
དེ་དག་བཀའ་བསྟན་བཅོས་ཚད་ལྡན་དཔང་པོར་བཞག་ནས་གསུངས་འདུག་པ་དེ་
དག་ལ་ནི་རྗེས་སུ་ཡི་རང་འབུལ་བ་ལས་གཞན་པ་ཅི་ཞུ། སྐབས་འགར་མཚར་མཚར་
གྱི་སྐུ་རྩེད་ངག་འཁྱལ་གྱི་རྣམ་པ་ཕྲན་བུ་ཐལ་བ་དག་ལ་བཟོད་པ་ཆེན་པོར་མཛད་པར་
གསོལ་ཞིང་། གཙོ་བོར་བདག་ཅག་མཐའ་འཁོབ་ཀྱི་སྐྱེ་བོ་གསུང་རབ་ལ་ཐོས་བསམ་
སློབ་གཉེར་བགྱིས་མ་མྱོང་བའི་བླུན་གཏམ་གང་དྲན་དུ་སྨྲས་པར་སོང་ནས། མ་རྟོགས་
ལོག་རྟོག་གི་དྲི་མ་ཅི་མཆིས་པ་རྣམས་ནི་ཉིད་སོགས་མཁས་གྲུབ་བཤེས་གཉེན
པ་རྣམས་ལ་སྙིང་ནས་མཐོལ་ཞིང་བཤགས་སོ།།
519

གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

ཡང་རང་ཕྱོགས་རྙིང་མ་བར་གཏོགས་པ་ལ་ལའི་བསམ་ཡུལ་དུ། པདྨ་བཀའ་
ཐང་ལ་མིས་དགག་པ་མཛད་པའི་ཁར། རང་གིས་ཀྱང་ལྟད་ཡོད་པ་སོགས་སྐུར་བ་
འདེབས་གྲོགས་བྱེད་པ་ཅི་ཡིན་སྙམ་པ་འབྱུང་སྲིད་ཚེ། དེ་ལ་ནི། སྤྱིར་ཡང་རྫུན་
དང་ཟོག་གིས་གཞན་དག་བསླུ་བར་བྱེད་པ་ནི་ནམ་དུའང་ག་ལ་རུང་ཞིང་། ཁྱད་པར་
དུ་མི་ཆོས་བླ་མའི་རྫུན་དང་དམ་ཆོས་འདྲར་སྣང་སྟོན་པ་སོགས་ནི་བསླབ་པ་གོང་འོག་
ཐམས་ཅད་འཇིག་པའི་རྒྱུ་ཡིན་ལ། རང་ཉིད་ཀྱིས་མི་ཤེས་པ་ལ་ནི་ཐབས་ཀྱིས་
དབེན་མོད། ཇི་ཙམ་གོ་ཞིང་ཤེས་ན་ནི་ཡིན་པ་ལ་ཡིན་དང་མིན་པ་ལ་མ་ཡིན་པའི་
ཚུལ་དྲང་པོར་བརྗོད་དགོས་ཀྱི། དེ་ལས་འཁྱོག་པོར་བརྗོད་ན་ཆོས་ལ་བརྟེན་ནས་
སྡིག་རྔམ་པོ་ཆེ་གསོག་པར་འགྱུར་ཕྱིར་དང་། གནས་ཚུལ་དྲང་པོར་བརྗོད་པས་ནི་
ཆོས་ཀྱི་ཞབས་ཏོག་ཏུ་ཡང་འགྱུར་བ་སྟེ། ཇི་ལྟར་འཇིག་རྟེན་ན་ཡིད་བཞིན་གྱི་ནོར་བུ་
དབང་གི་རྒྱལ་པོ་དེ་ཡང་འདམ་རྫབ་ཀྱི་ཁྲོད་དུ་བྱིངས་ནས་བཞག་པས་དངོས་གྲུབ་
འབྱུང་བར་མི་འགྱུར་ལ། འདག་ཆས་དང་སྤོས་ཆུའི་རྒྱུན་གྱིས་ཁྲུས་གསོལ་ནས་རྒྱལ་
མཚན་གྱི་རྩེར་བཞག་སྟེ་མཆོད་ཅིང་གསོལ་བ་བཏབ་པས་ཇི་ལྟར་འདོད་པའི་དངོས་
གྲུབ་འབྱུང་བ་ལྟར། ཆོས་ལ་ཡང་མ་དག་པའི་ལྟད་དང་དྲི་མ་སྦྱོང་བ་ལ་ཉེས་པ་མ་
མཆིས་པས་འདི་བཞིན་འབེལ་གཏམ་དུ་བགྱིས་པའོ།།
༈ དྲི་བྲལ་སངས་རྒྱས་པདྨ་རྒྱལ་པོ་ཡི།།
དྲི་མེད་གསུང་ལ་རང་བཟོའི་ལྷད་ཀྱི་ནོགས།།
520

སློབ་དཔོན་རིན་པོ་ཆེ་པདྨའི་རྣམ་ཐར་ཆེན་མོ་ལས་བརྩམས་ཏེ་དྲི་བའི་ལན་ངེས་དོན་གསལ་བྱེད།

དྲི་མ་སྦྱོང་བར་དགོངས་པའི་བཀའ་མཆིད་ཀྱི།།
དྲི་ལན་ག་ཡར་ཁྲལ་ཙམ་ཞིག་ཕུལ་རློམ་ཡང་།།
བློ་གྲོས་རྒྱུ་མེད་ཐོས་བསམ་སྒོམ་པས་ཕོངས།།
དབང་ཚོགས་ནུས་སྟོབས་ཟད་པའི་རྨོངས་རྒན་ལ།།
མཁས་པ་དགྱེས་པའི་ལེགས་བཤད་སུ་ཡིས་རེ།།
རང་ཉིད་ཡི་གེས་ངལ་བ་ཁོ་ནར་ཟད།།
ཆུང་ནས་སྐུ་སྐྱེའི་མིང་ངན་ཐོགས་པའི་རྒྱུས།།
དཀོར་ཟས་འཚོལ་ཐབས་བསྔོ་སྨོན་ཚིག་ཤར་ཙམ།།
ལས་གཞན་ཆོས་ཀྱི་སྐལ་བས་དབེན་པའི་ངང༌།།
མི་ཚེའི་ཉི་མ་ནུབ་རིའི་ཕྲག་པར་ཉེ།།
ཁ་སོའི་གྲལ་འཐོར་མགོ་སྐྱེས་དུང་ལས་དཀར།།
དབང་ལྔའི་ནུས་པ་གཏིང་ནས་ཟད་ན་ཡང་།།
ནང་དུ་ཡང་དག་འཇོག་ལ་མི་གཞོལ་བར།
དལ་གཏམ་སྲིན་རྗེས་འདྲ་འདི་བྲིས་པས་ཅི།
འོན་ཀྱང་བཀྲ་ཤིས་དགེ་ལེགས་ཆོས་སྲིད་ཀྱི།།
དཔལ་འབྱོར་རབ་ཏུ་བརྟན་པའི་ཆོས་སྒྲ་ཆེའི།།
རྣམ་འདྲེན་མཆོག་དེའི་བཀའ་ཡི་ཁུར་བཟང་ནི།།
གཙུག་ཏུ་བླངས་ཏེ་ཡི་གེ་འདི་བགྱིས་པའི།།
521

གསོལ་འདེབས་དང་དྲིས་ལན། ངེས་དོན་གྱི་ལྟ་སྒོམ་ཉམས་སུ་ལེན་ཚུལ་བཅས་ཀྱི་སྐོར།

རྣམ་དཀར་དགེ་བའི་ཆ་ཤས་གང་མཆིས་དེ།།
ཚེ་རབས་ཐོག་མེད་དགེ་ཚོགས་ཀུན་བསྡོམས་ནས།།
ནམ་མཁས་གར་ཁྱབ་ཕ་མ་རྫོགས་བྱང་རྒྱུར།།
སྔོ་བཞིན་བགེགས་མེད་མྱུར་དུ་འགྲུབ་གྱུར་ཅིག།
བདག་ཀྱང་དེང་ནས་ཚེ་རབས་ཐམས་ཅད་དུ།།
ཆོས་མེད་ཆོས་རྫུའི་བླ་ཟོལ་མི་སྐྱེ་བར།།
མདོ་སྔགས་བསྟན་པ་དྲི་མེད་དར་བའི་སར།།
ལེགས་སྐྱེས་རླབས་ཆེན་འགྲོ་དོན་འགྲུབ་པར་ཤོག།
ཅེས་བླ་མ་རྨེ་རུ་བ་ཆེན་པོའི་མཆིད་ལན་བརྡ་མཚོན་ཙམ་དུ་བླུན་པོས་སྤྱི་རྟོལ་གྱི་སྤོབས་པ་བསྐྱེད་དེ་
སྨྲས་པ་འདི་ནི། རྙིང་མ་བའི་ཕྱོགས་སུ་གཏོགས་པའི་བཙུན་རྒན་པདྨ་ལེགས་གྲུབ་ཀྱི་མིང་དུ་འབོད་པ་དེས།
ཆུ་བོ་གསེར་ལྡན་གཡས་སུ་འཁྱིལ་བའི་ངོགས་ཀྱི་སྒྲུབ་གྲྭའི་དབེན་ཁང་དུ་བྲིས་པའི་དགེ་བས་རྒྱལ་བསྟན་དྲི་
མེད་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག །ཤུ་བྷམ། དགེའོ།།
522